Nariadenie Rady (ES) č. 2448/2000
zo 7. novembra 2000,
ktorým sa otvárajú a spravujú autonómne colné kvóty spoločenstva na určité produkty rybolovu
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 26,
so zreteľom na návrh Komisie,
keďže:
(1) Zásoby spoločenstva niektorých produktov rybolovu sú v súčasnosti závislé od dovozu z tretích krajín. Je v záujme spoločenstva, aby čiastočne alebo úplne pozastavilo clo na dané produkty v rámci colných kvót spoločenstva v primeranom objeme. Aby sa neohrozili rozvojové možnosti tejto produkcie v spoločenstve a aby sa zabezpečili dostatočné dodávky na uspokojenie spotrebiteľského priemyslu, je vhodné, aby sa tieto kvóty otvorili, pričom sa uplatní rôzna výška cla podľa citlivosti jednotlivých produktov na trhu spoločenstva.
(2) Pre všetkých dovozcov spoločenstva je potrebné najmä zabezpečiť rovnaký a neprerušovaný prístup k uvedeným kvótam a zabezpečiť neprerušené uplatnenie sadzieb ustanovených pre kvóty na všetok dovoz daných produktov do všetkých členských štátov až do vyčerpania týchto kvót.
(3) Rozhodnutie o otvorení autonómnych colných kvót urobí spoločenstvo. Pri zabezpečení efektívnosti spoločnej správy týchto kvót neexistuje žiadna odôvodnená prekážka na splnomocnenie členských štátov, aby z objemu kvót čerpali potrebné množstvá zodpovedajúce skutočným dovozom. Avšak tento spôsob správy si vyžaduje úzku spoluprácu medzi členskými štátmi a Komisiou, ktorá predovšetkým musí byť schopná sledovať mieru, v akej sa kvóty čerpajú, a náležite o tom informovať členské štáty.
(4) Nariadenie Komisie (EHS) č. 2454/93 z 2. júla 1993, ktoré stanovuje opatrenia na implementáciu nariadenia Rady (EHS) č. 2913/92, ktorým sa ustanovuje Colný kódex spoločenstva [1], ustanovilo pravidlá správy colných kvót vypracované na ich použitie podľa chronologického sledu dátumov colných vyhlásení.
(5) Preskúmaním situácie vzhľadom na dodávky tropických kreviet a garnátov z južnej a strednej Ameriky (krevety a garnáty rodu Penaeus, okrem druhov Penaeus monodon a Penaeus japonicus) na trh spoločenstva sa preukázalo, že hlavne z dôvodu "syndrómu bielej škvrnitosti" postihujúceho tieto druhy, spotrebiteľský priemysel nie je v súčasnosti dostatočne zásobovaný. Preto by sa mala otvoriť autonómna colná kvóta na obmedzené množstvo a obmedzenú lehotu,
PRIJALA TOTO NARIADENIE:
Článok 1
1. Dovozné clo na tovar uvedený v prílohe sa pozastaví pri uvedenej colnej sadzbe na stanovené obdobie a v množstvách uvedených v tejto prílohe.
2. Dovoz daných výrobkov nespadá pod kvóty uvedené v odseku 1, ak sa voľná cena na hraniciach určená členskými štátmi v súlade s článkom 22 nariadenia Rady (EHS) č. 3759/92 zo 17. decembra 1992 o spoločnej organizácií trhov s produktmi rybolovu a produktmi vodného hospodárstva [2] nerovná prinajmenšom stanovenej referenčnej cene, alebo cene, ktorú spoločenstvo stanoví na takéto produkty alebo kategórie daných produktov.
Článok 2
Colné kvóty uvedené v článku 1 spravuje Komisia v súlade s článkami 308a až 308c nariadenia (EHS) č. 2454/93.
Článok 3
Členské štáty a Komisia úzko spolupracujú na zabezpečení súladu s týmto nariadením.
Článok 4
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Toto nariadenie sa uplatňuje od 1. novembra 2000.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 7. novembra 2000